**รายงานการประชุมคณะกรรมการประจำคณะวิศวกรรมศาสตร์**

**วาระพิเศษ ครั้งที่ 2/2562**

**วันพุธที่** 5 มิถุนายน 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. ศ.อภิรัฐ ศิริธราธิวัตร คณบดี ประธาน
2. รศ.ชินะวัฒน์ มุกตพันธุ์ รองคณบดีฝ่ายบริหาร
3. ผศ.ชัยยันต์ จันทร์ศิริ รองคณบดีฝ่ายแผนยุทธศาสตร์และพัฒนาคุณภาพ
4. รศ.กานดา สายแก้ว รองคณบดีฝ่ายวิจัยและบัณฑิตศึกษา
5. รศ.ขนิษฐา คำวิลัยศักดิ์ รองคณบดีฝ่ายวิชาการ
6. รศ.ลัดดา ตันวาณิชกุล รองคณบดีฝ่ายวิเทศสัมพันธ์และสื่อสารองค์กร
7. อ.จารุพล สุริยวนากุล รองคณบดีฝ่ายพัฒนานักศึกษา
8. รศ.จีรนุช เสงี่ยมศักดิ์ หัวหน้าสาขาวิชาวิศวกรรมไฟฟ้า
9. รศ.สมชาย ชวนอุดม หัวหน้าสาขาวิชาวิศวกรรมเกษตร
10. อ.สมศักดิ์ หอมดี หัวหน้าสาขาวิชาวิศวกรรมอุตสาหการ
11. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์
12. รศ.วินัย ศรีอำพร กรรมการผู้ทรงคุณวุฒิ
13. รศ.ธนากร วงศ์วัฒนาเสถียร กรรมการผู้ทรงคุณวุฒิ
14. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
2. รศ.สุรสิทธิ์ ปิยะศิลป์ หัวหน้าสาขาวิชาวิศวกรรมเครื่องกล
3. รศ.สุธาสินี เนรมิตตกพงศ์ หัวหน้าสาขาวิชาวิศวกรรมเคมี
4. รศ.ไปรยา เฉยไสย แทนหัวหน้าสาขาวิชาวิศวกรรมสิ่งแวดล้อม
5. นายภาณุพงศ์ ต.ประเสริฐ ผู้ช่วยเลขานุการ
6. นางสาวมาริษา นันสมบัติ ผู้ช่วยเลขานุการ

**เริ่มประชุมเวลา 13.30 น.**

เมื่อครบองค์ประชุมแล้ว ประธานได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

* 1. **หลักสูตรรับการสุ่มตรวจประเมินคุณภาพภายในระดับหลักสูตร ปีการศึกษา 2561**

ประธานได้แจ้งที่ประชุมแทนรองคณบดีฝ่ายแผนยุทธศาสตร์และพัฒนาคุณภาพว่า ด้วยกองพัฒนาคุณภาพการศึกษาได้แจ้งรายชื่อหลักสูตรของคณะฯ ที่คณะกรรมการกลางสุ่มตรวจประเมินคุณภาพภายใน ระดับหลักสูตร ประจำปีการศึกษา 2561 จำนวน 2 หลักสูตร คือ หลักสูตรวิศวกรรมศาสตรบัณฑิต สาขาวิชาวิศวกรรมเคมี และหลักสูตรวิศวกรรมศาสตรมหาบัณฑิต สาขาวิชาวิศวกรรมพลังงาน โดยให้คณะฯ/หลักสูตรพิจารณากำหนดวันตรวจประเมินคุณภาพฯ ในระหว่างวันที่ 1 สิงหาคม – 30 กันยายน 2562 จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

* 1. **ปฏิทินการจัดทำแผนงบประมาณรายจ่าย ประจำปีงบประมาณ พ.ศ. 2563**

รองคณบดีฝ่ายแผนยุทธศาสตร์และพัฒนาคุณภาพได้แจ้งที่ประชุมถึงปฏิทินการจัดทำ แผนงบประมาณ ประจำปีงบประมาณ พ.ศ. 2563 ในส่วนที่เกี่ยวข้องกับคณะฯ ซึ่งกองยุทธศาสตร์กำหนด ให้คณะฯ จัดส่งคำขอตั้งงบประมาณเงินรายได้ ประจำปีงบประมาณ พ.ศ. 2563 โดยบันทึกในแบบพิมพ์ออนไลน์ ให้แล้วเสร็จภายในวันที่ 1 กรกฎาคม 2562 เวลา 16.30 น. พร้อมจัดส่งหนังสือยืนยันภายในวันเดียวกัน ทั้งนี้ ประเด็นยุทธศาสตร์ ตามแผนยุทธศาสตร์เพื่อการบริหารจัดการมหาวิทยาลัย ประจำปี พ.ศ. 2563 – 2566 ได้มีการเปลี่ยนแปลงจากเดิม อันเนื่องมาจากการเปลี่ยนวาระการดำรงตำแหน่งคณะผู้บริหารของมหาวิทยาลัยขอนแก่น ดังรายละเอียดตามเอกสารประกอบวาระการประชุม

**ที่ประชุมรับทราบ**

* 1. **ผลงานตีพิมพ์ที่เสนอขอรับรางวัล Deployment พ.ศ. 2561**

รองคณบดีฝ่ายวิจัยและบัณฑิตศึกษาได้แจ้งที่ประชุมว่า ด้วยกองบริหารงานวิจัยได้แจ้งผลการตรวจสอบผลงานตีพิมพ์ตามข้อตกลง Deployment และการให้รางวัล (รายคณะ) ประจำปี พ.ศ. 2561 ซึ่งคณะฯ มีผลงานที่ทำได้จริงทั้งสิ้น 185 บทความ เป็นไปตามข้อตกลงฯ ที่ระบุไว้ จำนวน 130 บทความ โดยมีผลงานที่ได้รับรางวัล จำนวน 55 บทความ เป็นจำนวนเงินรางวัลทั้งสิ้น 1,650,000 บาท (บทความละ 30,000 บาท) จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

* 1. **รับรองผลการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้แจ้งที่ประชุมว่า ด้วยฝ่ายวิจัยและบัณฑิตศึกษาได้จัดทำหนังสือเวียนคณะกรรมการประจำคณะฯ เพื่อพิจารณารับรองผลการศึกษา ระดับบัณฑิตศึกษา ประจำภาคการศึกษาปลาย ปีการศึกษา 2561 จำนวน 5 รายวิชา ตามหนังสือ ที่ มข 0301.3.1.5/ว 963 เมื่อวันที่ 27 พฤษภาคม 2562 (เวียนครั้งที่ 6/2562) นั้น ปรากฏว่าไม่มีข้อทักท้วงแต่ประการใด จึงถือว่าคณะกรรมการประจำคณะฯ มีมติรับรองผลการศึกษา จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.5 ผลการขออนุมัติกรอบอัตรากำลังใหม่ ประจำปีงบประมาณ พ.ศ. 2562**

รองคณบดีฝ่ายแผนยุทธศาสตร์และพัฒนาคุณภาพได้แจ้งที่ประชุมว่า ตามมติคณะกรรมการบริหารงานบุคคล ประจำมหาวิทยาลัยขอนแก่น (ก.บ.ม.) ในคราวประชุมครั้งที่ 3/2562 เมื่อวันที่ 1 พฤษภาคม 2562 กองยุทธศาสตร์ได้แจ้งว่า คณะฯ ไม่ได้รับอนุมัติกรอบอัตรากำลังใหม่ประเภทพนักงานมหาวิทยาลัย ประจำปีงบประมาณ พ.ศ. 2562 จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.6 ประกาศมหาวิทยาลัยขอนแก่น ฉบับที่ 1326/2562 เรื่อง กรอบอัตราพนักงานมหาวิทยาลัยเงินงบประมาณแผ่นดิน**

รองคณบดีฝ่ายแผนยุทธศาสตร์และพัฒนาคุณภาพได้แจ้งที่ประชุมถึงผลการจัดสรรกรอบอัตราพนักงานมหาวิทยาลัยเงินงบประมาณแผ่นดิน เพื่อรองรับการย้าย พนักงานมหาวิทยาลัยโดยใช้เงินรายได้ เป็น พนักงานมหาวิทยาลัยเงินงบประมาณแผ่นดิน ตามประกาศมหาวิทยาลัยขอนแก่น ฉบับที่ 1326/2562 เรื่อง กรอบอัตราพนักงานมหาวิทยาลัยเงินงบประมาณแผ่นดิน โดยคณะฯ ได้รับจัดสรรอัตราประเภทสนับสนุน จำนวน 2 อัตรา ซึ่งไม่ได้ระบุตำแหน่ง ทั้งนี้ เป็นการได้รับจัดสรรเพิ่มเติมจากกรอบอัตราเดิม จำนวน 5 อัตรา ที่ระบุตำแหน่งมาก่อนหน้านี้ จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

เลขานุการได้แจ้งที่ประชุมเพิ่มเติมว่า กรอบอัตราพนักงานมหาวิทยาลัยเงินงบประมาณแผ่นดิน จำนวน 2 อัตราดังกล่าวข้างต้น มหาวิทยาลัยกำหนดให้เบิกจ่ายจากงบประมาณเงินรายได้ของส่วนงานร้อยละ 50 และเบิกจ่ายจากงบประมาณแผ่นดินร้อยละ 50 จึงแจ้งที่ประชุมเพื่อรับทราบ

**ที่ประชุมรับทราบ**

**1.7 สรุปผลการประเมินการสอนรายบุคคล**

**รองคณบดีฝ่ายบริหารได้แจ้งที่ประชุมถึงผลการประเมินการสอน เพื่อประกอบการขอตำแหน่งทางวิชาการ ราย นายพันวัตต์ พึ่งสาย พนักงานมหาวิทยาลัย ประเภทวิชาการ** ตำแหน่งอาจารย์ **มีความประสงค์ขอกำหนดตำแหน่งทางวิชาการเป็น ผู้ช่วยศาสตราจารย์ ซึ่งคณะกรรมการประเมินผลการสอน ได้ส่งผลการประเมินเรียบร้อยแล้ว โดยผลการประเมินเป็นไปตามหลักเกณฑ์ที่สถาบันกำหนด จึงแจ้ง ที่ประชุมเพื่อทราบ**

ที่ประชุมรับทราบ

**1.8 ผลคะแนน Admission (รอบที่ 4) และสรุปจำนวนการรับนักศึกษาเข้าศึกษา คณะวิศวกรรมศาสตร์ มหาวิทยาลัยขอนแก่น ปีการศึกษา 2562**

**ประธานได้แจ้งที่ประชุมถึงผลคะแนน** Admission **คณะวิศวกรรมศาสตร์ มหาวิทยาลัยขอนแก่น ปีการศึกษา** 2562 **โดยผลคะแนนต่ำสุดคือ 16,042.10 คะแนน (ลำดับที่ 3 ของประเทศไทย) จึงแจ้งที่ประชุมเพื่อรับทราบ** ดังรายละเอียดตามเอกสารประกอบวาระการประชุม

รองคณบดีฝ่ายวิชาการได้แจ้งที่ประชุมถึงจำนวนการรับนักศึกษาระดับปริญญาตรี รอบที่ 1 - 4 ประจำปีการศึกษา 2562 ดังนี้

|  |  |  |  |
| --- | --- | --- | --- |
| **รายการ** | **ภาคปกติ** | **นานาชาติ** | **รวม** |
| รอบที่ 1 Portfolio | 147 | 50 | **197** |
| รอบที่ 2 โควตาภาคฯ | 156 | 34 | **190** |
| รอบที่ 3 โควตาทั่วประเทศ | 103 | 29 | **132** |
| **รวมรอบที่ 1-3** | **406** | **113** | **519** |
| รอบที่ 4 Admission | 132 | 31 | **163** |
| **รวมทั้งสิ้น** | **538** | **144** | **682** |

**ทั้งนี้ รอบที่ 1 – 3 เป็นจำนวนที่นักศึกษารายงานตัวเข้าศึกษาเรียบร้อยแล้ว จึงแจ้งที่ประชุม เพื่อรับทราบ ดังรายละเอียดตามเอกสารประกอบวาระการประชุม**

ที่ประชุมรับทราบ

**1.9 ผลการสรรหาคณบดีคณะวิศวกรรมศาสตร์**

**ประธาน**ได้แจ้งที่ประชุมว่า ด้วยมหาวิทยาลัยได้ดำเนินการคัดเลือกคณบดีคณะวิศวกรรม-ศาสตร์ (คนที่ 15) เมื่อวันที่ 4 มิถุนายน 2562 ผลปรากฏว่า รองศาสตราจารย์รัชพล สันติวรากร เป็นผู้ได้รับ การคัดเลือกให้ดำรงตำแหน่งคณบดีคณะวิศวกรรมศาสตร์ (คนที่ 15) จึงแจ้งที่ประชุมเพื่อรับทราบ และใคร่ขอเรียนเชิญคณะกรรมการประจำคณะฯ อาจารย์และบุคลากรทุกท่าน เข้าร่วมเป็นสักขีพยาน การส่งมอบภาระงาน ในวันที่ 6 มิถุนายน 2562 เวลา 16.00 น. ณ ห้องสัมมนา 2 ชั้น 9 ตึกเพียรวิจิตร

ที่ประชุมรับทราบ

**ระเบียบวาระที่ 2 รับรองรายงานการประชุมครั้งที่ 92-9/2562 เมื่อวันที่ 16 พฤษภาคม 2562**

ประชุมมีมติรับรองรายงานการประชุมคณะกรรมการประจำคณะฯ ครั้งที่ 92-9/2562 โดยมีการแก้ไข ดังนี้

- หน้าที่ 5 บรรทัดที่ 16 จาก “...วิศวกรรมโทรมนาคม...” แก้ไขเป็น “...วิศวกรรมโทรคมนาคม...”

**ระเบียบวาระที่ 3 เรื่องสืบเนื่องจากการประชุมครั้งก่อน - ไม่มี -**

**ระเบียบวาระที่ 4 เรื่องค้างพิจารณา - ไม่มี -**

**ระเบียบวาระที่ 5 เรื่องเสนอเพื่อพิจารณา**

**5.1 รับรองผลการศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีอาจารย์ประจำวิชา ได้ส่งผลการศึกษา ระดับปริญญาตรี ประจำภาคการศึกษาปลาย ปีการศึกษา 2561 โดยผ่านความเห็นชอบจากคณะกรรมการวิชาการ คณะวิศวกรรมศาสตร์ ในคราวประชุมครั้งที่ 44-9/2562 เมื่อวันที่ 4 มิถุนายน 2562 เรียบร้อยแล้ว จำนวน 260 รายวิชา ดังนี้

- ส่วนกลาง จำนวน 6 รายวิชา

- หลักสูตรวิศวกรรมโยธา จำนวน 49 รายวิชา

- หลักสูตรวิศวกรรมไฟฟ้า จำนวน 41 รายวิชา

- หลักสูตรวิศวกรรมเกษตร จำนวน 26 รายวิชา

- หลักสูตรวิศวกรรมอุตสาหการ จำนวน 26 รายวิชา

- หลักสูตรวิศวกรรมเครื่องกล จำนวน 30 รายวิชา

- หลักสูตรวิศวกรรมสิ่งแวดล้อม จำนวน 17 รายวิชา

- หลักสูตรวิศวกรรมเคมี จำนวน 33 รายวิชา

- หลักสูตรวิศวกรรมคอมพิวเตอร์ จำนวน 28 รายวิชา

- หลักสูตรวิศวกรรมสื่อดิจิทัล (นานาชาติ) จำนวน 4 รายวิชา

รวมทั้งสิ้นจำนวน 260 รายวิชา

ในการนี้ รองคณบดีฝ่ายวิชาการและหัวหน้าสาขาวิชาวิศวกรรมไฟฟ้า ได้ชี้แจงต่อที่ประชุม ถึงเหตุผลและรายละเอียดเกี่ยวกับเกรดเฉลี่ยรวมซึ่งต่ำกว่า 1.25 ในหลายรายวิชา โดยอาจารย์ ประจำรายวิชาได้เข้าชี้แจงต่อที่ประชุมคณะกรรมการวิชาการ คณะวิศวกรรมศาสตร์ในคราวประชุม ครั้งดังกล่าวข้างต้นแล้วนั้น

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.2 รับรองผลการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยอาจารย์ประจำวิชาได้ส่ง ผลการศึกษาระดับบัณฑิตศึกษา ประจำภาคการศึกษาปลาย ปีการศึกษา 2561 ซึ่งได้ผ่านความเห็นชอบ จากคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 53-5/2562 เมื่อวันที่ 4 มิถุนายน 2562 เรียบร้อยแล้ว จำนวน 122 รายวิชา ดังนี้

**รายวิชาทั่วไป**

* รายวิชากลาง จำนวน 2 รายวิชา
* สาขาวิชาวิศวกรรมโยธา จำนวน 22 รายวิชา
* สาขาวิชาวิศวกรรมไฟฟ้า จำนวน 5 รายวิชา
* สาขาวิชาวิศวกรรมเกษตร จำนวน 7 รายวิชา
* สาขาวิชาวิศวกรรมอุตสาหการ/โลจิสติกส์ จำนวน 11 รายวิชา

/วัสดุและการผลิต

* สาขาวิชาวิศวกรรมเครื่องกล/พลังงาน จำนวน 7 รายวิชา
* สาขาวิชาวิศวกรรมสิ่งแวดล้อม จำนวน 9 รายวิชา
* สาขาวิชาวิศวกรรมเคมี จำนวน 10 รายวิชา
* สาขาวิชาวิศวกรรมคอมพิวเตอร์ จำนวน 1 รายวิชา

รวม 74 รายวิชา

**รายวิชาวิทยานิพนธ์ หน่วยนับ : รายวิชา**

|  |  |  |
| --- | --- | --- |
| สาขาวิชา | ระดับปริญญาเอก | ระดับปริญญาโท |
| สาขาวิชาวิศวกรรมโยธา | 2 | 4 |
| สาขาวิชาวิศวกรรมไฟฟ้า | 3 | 4 |
| สาขาวิชาวิศวกรรมเกษตร | 2 | 3 |
| สาขาวิชาวิศวกรรมอุตสาหการ/โลจิสติกส์/วัสดุและการผลิต | 2 | 4 |
| สาขาวิชาวิศวกรรมเครื่องกล/พลังงาน | 3 | 5 |
| สาขาวิชาวิศวกรรมสิ่งแวดล้อม | 3 | 2 |
| สาขาวิชาวิศวกรรมเคมี | 3 | 2 |
| สาขาวิชาวิศวกรรมคอมพิวเตอร์ | 3 | 3 |
| รวม | 21 | 27 |

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.3 การขอรับทุนไปเสนอผลงานในการประชุมวิชาการนานาชาติในต่างประเทศ ประจำงวดที่ 5/2562 และงวดที่ 6/2562**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีคณาจารย์ จำนวน 5 ท่าน ขอรับทุนเพื่อเข้าร่วมการเสนอผลงานวิจัยฯ ในการประชุมวิชาการนานาชาติในต่างประเทศ ประจำงวดที่ 5/2562 และงวดที่ 6/2562 จากมหาวิทยาลัยขอนแก่น ดังนี้

1. ผู้ช่วยศาสตราจารย์กิตติพิชญ์ มีสวาสดิ์ ขอรับทุนฯ ประจำงวดที่ 5/2562 เพื่อเข้าร่วม การประชุม The 5th International Conference on Engineering, Applied Sciences and Technology ระหว่างวันที่ 2 – 5 กรกฎาคม 2562 ณ เมือง Luang Prabang สาธารณรัฐประชาธิปไตยประชาชนลาว เป็นจำนวน 38,000 บาท
2. ผู้ช่วยศาสตราจารย์ธีรวัฒน์ เหล่านภากุล ขอรับทุนฯ ประจำงวดที่ 5/2562 เพื่อเข้าร่วม การประชุม The 11th International Conference on Sciences, Technology and Innovation for Sustainable Well-Being ระหว่างวันที่ 28 กรกฎาคม – 1 สิงหาคม 2562 ณ เมือง Johor ประเทศมาเลเซีย เป็นจำนวน 47,500 บาท
3. ผู้ช่วยศาสตราจารย์ปาพจน์ เจริญอภิบาล และผู้ช่วยศาสตราจารย์นภัสถ์ ไตรโรจน์ ขอรับทุนฯ ประจำงวดที่ 6/2562 เพื่อเข้าร่วมการประชุม European Congress and Exhibition on Advanced Materials and Progresses (EUROMAT 2019) ระหว่างวันที่ 1 – 5 กันยายน 2562 ณ เมือง Stockholm ราชอาณาจักรสวีเดน เป็นจำนวนคนละ 100,000 บาท
4. อาจารย์พันวัตต์ พึ่งสาย ขอรับทุนฯ ประจำงวดที่ 6/2562 เพื่อเข้าร่วมการประชุม IWA Specialist Conference on Natural Organic Matter 2019 ระหว่างวันที่ 7 – 10 ตุลาคม 2562 ณ เมือง Tokyo ประเทศญี่ปุ่น เป็นจำนวน 49,400 บาท

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.4 การขอกำหนดตำแหน่งทางวิชาการของอาจารย์ ซึ่งครบกำหนดสัญญาจ้าง**

รองคณบดีฝ่ายแผนยุทธศาสตร์และพัฒนาคุณภาพได้เสนอต่อที่ประชุมว่า ตามประกาศคณะกรรมการบริหารงานบุคคล ประจำมหาวิทยาลัยขอนแก่น กำหนดให้พนักงานมหาวิทยาลัย ตำแหน่งอาจารย์ ต้องยื่นขอกำหนดตำแหน่งผู้ช่วยศาสตราจารย์ภายในปีที่ 7 หากพ้นกำหนดระยะเวลาดังกล่าวแล้วไม่ว่ากรณีใดให้ถือว่าสิ้นสุดสัญญาจ้างตั้งแต่วันที่ครบกำหนดเวลาดังกล่าว ในการนี้ นางสาวอัญชลี แสงซ้าย และนายอภิชาติ บุญมา พนักงานมหาวิทยาลัย ตำแหน่งอาจารย์ บรรจุเมื่อวันที่ 3 กันยายน 2555 ต้องได้รับการแต่งตั้งให้ดำรงตำแหน่งผู้ช่วยศาสตราจารย์ภายในวันที่ 2 กันยายน 2562 ซึ่งอาจารย์ทั้งสองท่าน ได้ส่งผลงานเพื่อขอกำหนดตำแหน่งทางวิชาการเป็นผู้ช่วยศาสตราจารย์เรียบร้อยแล้ว และอยู่ระหว่างรอผลการพิจารณา บัดนี้ ใกล้ครบกำหนดสัญญาจ้าง 7 ปี และบุคคลดังกล่าวยังไม่ได้รับการแต่งตั้งให้ดำรงตำแหน่งทางวิชาการเป็นผู้ช่วยศาสตราจารย์ ซึ่งจะทำให้บุคคลดังกล่าวพ้นสภาพการเป็นพนักงานมหาวิทยาลัยตามหลักเกณฑ์ที่มหาวิทยาลัยกำหนด ในวันที่ 3 กันยายน 2562 จึงขออนุมัติจ้าง นางสาวอัญชลี แสงซ้าย และนายอภิชาติ บุญมา เป็นลูกจ้างของมหาวิทยาลัย กรณีพิเศษในตำแหน่งอาจารย์ รวมจำนวน 2 อัตรา โดยมีอัตราค่าจ้างเท่ากับเงินเดือนสุดท้ายก่อนทำสัญญาเป็นลูกจ้างของมหาวิทยาลัย ตั้งแต่วันที่ 3 กันยายน 2562 จนถึงวันที่มีคำสั่งแต่งตั้งให้ดำรงตำแหน่งทางวิชาการเป็นผู้ช่วยศาสตราจารย์ จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายแผนยุทธศาสตร์และพัฒนาคุณภาพดำเนินการต่อไป**

**5.5 นักศึกษาสำเร็จการศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาของคณะวิศวกรรมศาสตร์ ได้เรียนครบหลักสูตรวิศวกรรมศาสตรบัณฑิต (วศ.บ.) ประจำภาคการศึกษาปลาย ปีการศึกษา 2561 จำนวน 4 คน ซึ่งได้ผ่านความเห็นชอบจากคณะกรรมการวิชาการ คณะวิศวกรรมศาสตร์ ในคราวประชุมครั้งที่ 43-8/2562 เมื่อวันที่ 23 พฤษภาคม 2562 เรียบร้อยแล้ว ดังนี้

- สาขาวิชาวิศวกรรมโยธา (ม.6) จำนวน 2 คน

- สาขาวิชาวิศวกรรมเครื่องกล (ม.6) จำนวน 1 คน

- สาขาวิชาวิศวกรรมเคมี จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.6 เปิดรายวิชาใหม่ ระดับปริญญาตรี**

รองคณบดีฝ่ายวิชาการได้เสนอต่อที่ประชุมว่า ด้วยสาขาวิชาวิศวกรรมโยธามีความประสงค์ ขออนุมัติเปิดรายวิชาใหม่ ระดับปริญญาตรี สำหรับนักศึกษาชั้นปีที่ 4 หมวดวิชาเฉพาะ กลุ่มวิชาเลือก จำนวน 2 รายวิชา ซึ่งได้ผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 43-8/2562 เมื่อวันที่ 23 พฤษภาคม 2562 และครั้งที่ 44-9/2562 เมื่อวันที่ 4 มิถุนายน 2562 เรียบร้อยแล้ว คือ รายวิชา EN114406 วิธีการรังวัดด้วยจีเอ็นเอสเอสและระบบพิกัด (GNSS Positioning Methods and Coordinate Systems) 3(3-0-6) หน่วยกิต และรายวิชา 191483 วิธีการรังวัดด้วยจีเอ็นเอสเอสและระบบพิกัด (GNSS Positioning Methods and Coordinate Systems) 3(3-0-6) หน่วยกิต จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะให้แก้ไขแบบ มคอ. 3 หมวดที่ 2 จุดมุ่งหมายและวัตถุประสงค์ ข้อ 2.1 (2) จาก “...สมการคณิต...” แก้ไขเป็น “...สมการคณิตศาสตร์...” ทั้งสองรายวิชา และให้ฝ่ายวิชาการดำเนินการต่อไป**

**5.7 (ร่าง) ประกาศคณะวิศวกรรมศาสตร์ เรื่อง หลักเกณฑ์การพิจารณาความดีความชอบ ของบุคลากรสายสนับสนุน คณะวิศวกรรมศาสตร์**

รองคณบดีฝ่ายบริหารได้เสนอต่อที่ประชุมว่า ด้วยคณะวิศวกรรมศาสตร์ได้ปรับโครงสร้างการบริหารงานใหม่ คณะฯ เห็นควรให้ปรับปรุงหลักเกณฑ์การพิจารณาความดีความชอบของบุคลากร สายสนับสนุน ฝ่ายบริหารจึงได้จัดทำ (ร่าง) ประกาศคณะวิศวกรรมศาสตร์ เรื่อง หลักเกณฑ์การพิจารณาความดีความชอบของบุคลากร สายสนับสนุน คณะวิศวกรรมศาสตร์ ซึ่งได้มีการปรับปรุงเปลี่ยนแปลงรายละเอียด ขั้นตอนการประเมินผลการปฏิบัติงาน บุคลากรกลุ่มช่วยวิชาการเป็นหลัก โดยได้ผ่าน ความเห็นชอบจากที่ประชุมคณะกรรมการกลั่นกรองผลการปฏิบัติราชการของบุคลากร สังกัด คณะวิศวกรรมศาสตร์ เมื่อวันที่ 17 พฤษภาคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบในหลักการ โดยมีการแก้ไขดังนี้**

* **ข้อ 7.2.2 จาก “...กลุ่มกองกองบริหารงานคณะ...” แก้ไขเป็น “...กลุ่มกองบริหารงานคณะ...”**
* **ข้อ 7.2.2.1 (2) และ (3) ให้ระบุเป็นรองคณบดีที่เกี่ยวข้อง**

**และให้ฝ่ายบริหารทำบันทึกสอบถามความเห็นชอบจากบุคลากรผู้เกี่ยวข้องต่อไป**

**5.8 ผลการคัดเลือกบุคคลเข้าปฏิบัติงานเป็นพนักงานมหาวิทยาลัย ตำแหน่งอาจารย์ ตำแหน่งเลขที่ 2100 (ปฏิบัติงานที่สาขาวิชาวิศวกรรมโยธา)**

รองคณบดีฝ่ายบริหารได้เสนอต่อที่ประชุมว่า ตามประกาศมหาวิทยาลัยขอนแก่น (ฉบับที่ 179/2562) ลงวันที่ 16 มกราคม 2562 มหาวิทยาลัยได้ประกาศรับสมัครคัดเลือกบุคคลเข้าปฏิบัติงาน เป็นพนักงานมหาวิทยาลัยตำแหน่งอาจารย์ สังกัดคณะวิศวกรรมศาสตร์ เลขประจำตำแหน่ง 2100 นั้น บัดนี้ คณะกรรมการคัดเลือกบุคคลเข้าปฏิบัติงานเป็นพนักงานมหาวิทยาลัยของมหาวิทยาลัย ตำแหน่งอาจารย์ ตามคำสั่งคณะวิศวกรรมศาสตร์ ที่ 41/2562 ลงวันที่ 10 มกราคม 2562 และคำสั่งคณะวิศวกรรมศาสตร์ ที่ 328/2562 ลงวันที่ 7 พฤษภาคม 2562 ได้ดำเนินการคัดเลือกบุคคลเข้าปฏิบัติงานฯ เมื่อวันที่ 4 มิถุนายน 2562 เรียบร้อยแล้ว ผลปรากฏว่า นายกฤต โง้วธนสุวรรณ เป็นผู้ผ่านการคัดเลือกดังกล่าว ดังนั้น เพื่อให้เป็นไปตามข้อ 8 (8.4) แห่งประกาศคณะกรรมการบริหารงานบุคคลประจำมหาวิทยาลัยขอนแก่น (ฉบับที่ 1/2561) เรื่อง หลักเกณฑ์ วิธีการสรรหาและคัดเลือกบุคคลเข้าปฏิบัติงาน ในมหาวิทยาลัยขอนแก่น จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.9 ขอคืนสภาพนักศึกษา**

รองคณบดีฝ่ายวิชาการได้เสนอต่อที่ประชุมว่า ด้วย นายศิริวัฒน์ ชัยสมบูรณ์สุข เคยเป็นนักศึกษา คณะวิศวกรรมศาสตร์ สาขาวิชาวิศวกรรมคอมพิวเตอร์ รหัสประจำตัว 563040572-3 ได้พ้นสภาพการเป็นนักศึกษา เมื่อวันที่ 14 กันยายน 2561 เนื่องจากไม่ชำระค่าธรรมเนียมการศึกษาภายในเวลาที่มหาวิทยาลัยกำหนด ได้ยื่นคำร้องขอคืนสภาพนักศึกษา ในภาคการศึกษาปลาย ปีการศึกษา 2562 ซึ่งได้ผ่านความเห็นชอบจากคณะกรรมการวิชาการ คณะวิศวกรรมศาสตร์ ในคราวประชุมครั้งที่   
44-9/2562 เมื่อวันที่ 4 มิถุนายน 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.10 ปรับระดับคะแนน กรณีเรียนรายวิชาที่ไม่กำหนดไว้ในหลักสูตร**

รองคณบดีฝ่ายวิชาการได้เสนอต่อที่ประชุมว่า ด้วยฝ่ายวิชาการได้ตรวจสอบการลงทะเบียนเรียนของนักศึกษา ปรากฏว่ามีนักศึกษาสาขาวิชาวิศวกรรมโยธา จำนวน 4 คน ได้ลงทะเบียนเรียนรายวิชาที่ไม่กำหนดไว้ในหลักสูตร ซึ่งที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 44-9/2562 เมื่อวันที่ 4 มิถุนายน 2562 ได้พิจารณาแล้วมีมติให้ปรับระดับคะแนนเป็น S ในรายวิชาที่นักศึกษาลงทะเบียนเรียนเกินกว่าที่หลักสูตรกำหนด จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.11 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีนักศึกษาระดับบัณฑิตศึกษา ได้เรียนครบหลักสูตรประจำภาคการศึกษาปลาย ปีการศึกษา 2561 จำนวน 3 คน โดยผ่านการตรวจสอบความถูกต้องจากสาขาวิชาและได้รับความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียนครั้งที่ 9/2562 เมื่อวันที่ 27 พฤษภาคม 2562 เรียบร้อยแล้ว ดังนี้

**หลักสูตรวิศวกรรมศาตรมหาบัณฑิต (วศ.ม.)**

* สาขาวิชาวิศวกรรมโยธา แผน ก แบบ ก 2 จำนวน 1 คน
* สาขาวิชาวิศวกรรมการจัดการอุตสาหกรรมและโลจิสติกส์ จำนวน 1 คน
* แผน ก แบบ ก 2 โครงการพิเศษ
* สาขาวิชาวิศวกรรมคอมพิวเตอร์ แผน ก แบบ ก 1 จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.12 ขออนุมัติปรับปรุงหลักสูตร (ประเภทปรับปรุงเล็กน้อย) ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยสาขาวิชามีความประสงค์ ขอปรับปรุงหลักสูตร (ประเภทปรับปรุงเล็กน้อย) ระดับบัณฑิตศึกษา โดยขอเปลี่ยนแปลงรายชื่ออาจารย์ประจำหลักสูตร รวมจำนวน 2 หลักสูตร ได้แก่

1. หลักสูตรปรัชญาดุษฎีบัณฑิต สาขาวิชาวิศวกรรมเกษตร (หลักสูตรปรับปรุง พ.ศ. 2560)
2. หลักสูตรวิศวกรรมศาสตรมหาบัณฑิต สาขาวิชาวิศวกรรมเกษตร (หลักสูตรปรับปรุง พ.ศ. 2560)

ซึ่งได้ผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ ในคราวประชุม ครั้งที่ 53-5/2562 เมื่อวันที่ 4 มิถุนายน 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.13 การรับบุคคลเข้าศึกษาต่อในระดับบัณฑิตศึกษาตลอดปี**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีผู้สมัครขอเข้าศึกษาต่อในระดับบัณฑิตศึกษาตลอดปี คณะวิศวกรรมศาสตร์ ภาคการศึกษาต้น ปีการศึกษา 2562 จำนวน 3 คน ซึ่งได้ผ่าน ความเห็นชอบจากคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 53-5/2562 เมื่อวันที่ 4 มิถุนายน 2562 เรียบร้อยแล้ว ดังนี้

1. Mr. THONGSAY SAYAVONGKHAMDY ขอเข้าศึกษาต่อในหลักสูตรปรัชญาดุษฎีบัณฑิต สาขาวิชาวิศวกรรมโยธา แบบ 1.1 โครงการพิเศษ โดยมีรองศาสตราจารย์พนกฤษณ คลังบุญครอง รับเป็นอาจารย์ที่ปรึกษา ซึ่งได้ผ่านความเห็นชอบจากคณะกรรมการบริหารหลักสูตรฯ ในคราวประชุมครั้งที่ 5/2562 เมื่อวันที่ 27 พฤษภาคม 2562 เรียบร้อยแล้ว
2. นายณัฏฐ์วัฒน์ ศรีขาว ขอเข้าศึกษาต่อในหลักสูตรปรัชญาดุษฎีบัณฑิต สาขาวิชาวิศวกรรมเคมี แบบ 1.1 ภาคปกติ โดยมีรองศาสตราจารย์พรนภา เกษมศิริ รับเป็นอาจารย์ที่ปรึกษา ซึ่งได้ผ่านความเห็นชอบ จากคณะกรรมการบริหารหลักสูตรฯ ในคราวประชุมครั้งที่ 1/2562 เมื่อวันที่ 24 พฤษภาคม 2562 เรียบร้อยแล้ว
3. นายอภิวัฒน์ วงษ์วัฒนะ ขอเข้าศึกษาต่อในหลักสูตรวิศวกรรมศาสตรมหาบัณฑิต สาขาวิชาวิศวกรรมโยธา แผน ก แบบ ก 2 ภาคปกติ โดยมีรองศาสตราจารย์กอปร ศรีนาวิน รับเป็นอาจารย์ที่ปรึกษา ซึ่งได้ผ่านความเห็นชอบจากคณะกรรมการบริหารหลักสูตรฯ ในคราวประชุมครั้งที่ 5/2562 เมื่อวันที่ 27 พฤษภาคม 2562 เรียบร้อยแล้ว

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.14 (ร่าง) ประกาศมหาวิทยาลัยขอนแก่น เรื่อง หลักเกณฑ์การพิจารณาทุนการศึกษาสำหรับนักศึกษาระดับปริญญาตรีคณะวิศวกรรมศาสตร์ มหาวิทยาลัยขอนแก่น ประจำปีการศึกษา 2561**

รองคณบดีฝ่ายพัฒนานักศึกษาได้เสนอต่อที่ประชุมว่า ตามที่คณะวิศวกรรมศาสตร์มีนโยบายส่งเสริมการศึกษาและช่วยเหลือด้านสวัสดิการของนักศึกษา จึงได้จัดให้มีเงินทุนการศึกษาสำหรับนักศึกษา เพื่อให้การดำเนินงานพิจารณาทุนการศึกษาสำหรับนักศึกษาระดับปริญญาตรี ประจำปีการศึกษา 2561 เป็นไปด้วยความเรียบร้อยและมีประสิทธิภาพ ฝ่ายพัฒนานักศึกษาจึงดำเนินการจัดทำ (ร่าง) ประกาศมหาวิทยาลัยขอนแก่น เรื่อง หลักเกณฑ์การพิจารณาทุนการศึกษาสำหรับนักศึกษาระดับปริญญาตรี คณะวิศวกรรมศาสตร์ มหาวิทยาลัยขอนแก่น ประจำปีการศึกษา 2561 ตามคำแนะนำของมหาวิทยาลัยขอนแก่น จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายพัฒนานักศึกษาดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล** - ไม่มี -

**ระเบียบวาระที่ 7 เรื่องอื่น ๆ - ไม่มี -**

**เลิกประชุมเวลา 15.30 น.**

**(นายทองปาน สุนทรารักษ์)**

**กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**นางสาวมาริษา นันสมบัติ**

**ผู้ช่วยเลขานุการที่ประชุม**